《晓发东山指石峰》
清代·许传霈

晓风射篷冷，残月含江碧。欸乃听声声，引入云水窟。

船头老人听，遥遥语指石。突兀蛟龙腾，氤氲风雨积。

夜长烟瘴迷，横矗晓天白。山高路崎岖，断崖悬千尺。

低压打头来，崔嵬势欲掷。一湾琵琶洲，天然形绣陌。

弹自不成声，长指日出没。推篷證所闻，果尔挹秀色。

苍茫千百年，独立谁为客。风流谢太傅，高隐适裙屐。

东眺复西眺，白云自今昔。石兮不能言，云影望中隔。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。